**Viljandi Linnavalitsus**

Linnu 2, 71020 Viljandi

**Viljandi Vallavalitsus**

Kauba 9, 71020 Viljandi

Käesolev teavitus on saadetud digitaalselt allkirjastatuna aadressidel viljandi@viljandi.ee, viljandivald@viljandivald.ee

**Teate esitaja Aqva Hotels OÜ**

**seaduslik esindaja Raivo Tamm**

**TEADE LEPINGULISTE KOHUSTUSTE TÄITMISE TAKISTUSE KOHTA,**

**ETTEPANEK LEPINGU TÄHTAJA MUUTMISEKS JA TAOTLUS LEPINGUS SÄTESTATUD LEPPETRAHVI KOHALDAMATA JÄTMISEKS**

Seoses COVID-19 viiruse leviku tõttu on perioodil märtsis 2020 kuni käesoleva ajani pidanud Aqva Hotels OÜ korduvalt sulgema hotelli ja veekeskuse, millest tulenevalt on ettevõttel mitmel kuul puudunud sissetulek

08.05.2019 allkirjastasid Viljandi linn ja Viljandi vald Tellijatenaning Aqva Hotels OÜ Teenuse- osutajana teenuse osutamise lepingu (edaspidi ka Leping) , mille kohaselt kohustus Aqva Hotels OÜ Viljandi linnas alustama ujulateenuse osutamisega hiljemalt 1. septembril 2022. Lepingu punkt 5.1 sätestab, et juhul kui Teenuseosutaja rikub Lepingu punktis 3.1.1 sätestatud kohustust alustada Ujulateenuse osutamisega hiljemalt 1. septembril 2022 ehitises, mis vastab Lepingu punkti 3.1.3 tingimustele, on Tellijal õigus nõuda Teenuseosutajalt leppetrahvi summas 100 000 (ükssada tuhat) eurot. Leppetrahvi tasumine ei vabasta Teenuseosutajat Ujulateenuse osutamise kohustusest ning Tellijal on jätkuvalt õigus nõuda Teenuseosutajalt selle kohustuse täitmist.

Samas leppisid pooled lepingu punktis 5.5 kokku, et Lepingust tulenevate kohustuste mittetäitmist ja mittenõuetekohast täitmist ei loeta Lepingu rikkumiseks, kui selle põhjuseks olid asjaolud, mida Pooled ei saanud mõjutada, ei võinud ega pidanud ette nägema ega ära hoidma. Nimetatud asjaolu olemasolu peab olema tõendatav ning vaatamata eelnimetatud ettenägematutele asjaoludele, on Pooled kohustatud võtma tarvitusele abinõud tekkida võiva kahju vähendamiseks. Kui takistav asjaolu on ajutine, on kohustuse rikkumine vabandatav üksnes aja vältel, mil asjaolu takistas kohustuse täitmise. Lepingu p 5.6 kohaselt on pool, kelle kohustuste täitmine on takistatud Lepingu punktis 5.5 nimetatud asjaoludel, kohustatud sellest teisele Poolele viivitamatult teatama Lepingu punktis 7.1 sätestatud viisil s.o. kirja või e-post teel. Aqva Hotels OÜ esitas 27.03.2020 Tellijatele teate lepinguliste kohustuste täitmise takistuse kohta. Vahetul kohtumisel 2020 aastal pidasid pooled võimalikuks lepingu täitmisega jätkata ja tähtaega pikendada arvestades kujunenud olukorda

Riigihangete seadus ei reguleeri vääramatu jõu olukorda ja käesoleval juhul teeb Teenuseosutaja siinkohal ettepaneku kohaldada võlaõigusseaduses (edaspidi VÕS) sätestatut.

VÕS § 103 lg 1 sätestab, et võlgnik vastutab kohustuse rikkumise eest, välja arvatud, kui rikkumine on vabandatav. Lõikest 2 tuleneb, et kohustuse rikkumine on vabandatav, kui võlgnik rikkus kohustust vääramatu jõu tõttu. Vääramatu jõud on asjaolu, mida võlgnik ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks. Kui vääramatu jõu mõju on ajutine, on kohustuse rikkumine vabandatav üksnes aja vältel, mil vääramatu jõud kohustuse täitmist takistas (VÕS § 103 lõige 3).

Aqva Hotels OÜ on käesoleval juhul seisukohal, et COVID- 19 levikuga seonduv Vabariigi Valitsuses korraldustega reguleeritud olukord, millest on tingitud ettevõtte majandustegevuse ja tulu oluline vähenemine ettevõttest mittesõltuvatel asjaoludel on käsitletav vääramatu jõuna, s.o asjaoluna, mida kumbki Lepingu pool ei saanud mõjutada, ei võinud ega pidanud ette nägema ega saanud ära hoida. Vastav asjaolu (vääramatu jõud) on tõendatav õigusaktidega (Vabariigi Valitsuse korraldused) ning avalikkusele avaldatud teabega.

Käesoleval juhul on vääramatust jõust tingitud asjaolud, mis takistavad Lepingu pooltel käesoleval juhul Aqva Hotels OÜ-l nende kohustuste täitmist, ajutise iseloomuga, millest johtuvalt on Lepingupoolte kohustuste täitmata jätmine ajutiselt vabandatav. Eeltoodust tulenevalt palub Aqva Hotels OÜ mitte kohaldada Lepingu p.-s 5.1 sätestatud leppetrahvi.

Aqva Hotels OÜ kinnitab jätkuvat soovi lepingut täita ja palub muuta Lepingu täitmise tähtaja alguse aega selliselt, et Aqva Hotels OÜ alustab ujulateenuse osutamist 01.09.2024 aastal.

Lugupidamisega, koostööle ning kiirele tagasisidele lootes,

*/allkirjastatud digitaalselt/*

Raivo Tamm

Aqva Hotels OÜ seaduslik esindaja